b'\n_START_ARTICLE_\nSiljan (Sverige)\n_START_SECTION_\nSiljans historie\n_START_PARAGRAPH_\nFor 365\xc2\xa0millioner \xc3\xa5r siden slo en stor meteoritt ned med voldsom kraft og dannet det som idag kalles Siljanringen. Siljan, Orsasj\xc3\xb6n, Skattungen, Oresj\xc3\xb6n og sm\xc3\xa5sj\xc3\xb8ene i Bodadalen er meteorkraterets ytre ring. _NEWLINE_Krateret er 50 km i diameter og er det st\xc3\xb8rste kjente krateret av denne typen i Europa.\n_START_SECTION_\nSiljanomr\xc3\xa5dets geologi\n_START_PARAGRAPH_\nOmr\xc3\xa5det omfatter Siljans og Orsasj\xc3\xb6ens vannsystem med det n\xc3\xa6rliggende terreng, samt omr\xc3\xa5det langs Siljanringen. Berggrunnen rundt Siljan best\xc3\xa5r, foruten det prekambriske grunnfjellet, av sediment\xc3\xa6re bergarter, hovedsakelig fra ordovicium og silur. Disse ble reist p\xc3\xa5 h\xc3\xb8ykant av meteorittnedslaget som dannet Siljan og er derfor blitt bevart til idag. Omr\xc3\xa5det er typeomr\xc3\xa5de for mange fossiler og derfor geologisk viktig i global sammenheng. Det finnes mange b\xc3\xa5de aktive og nedlagte steinbrudd i omr\xc3\xa5det. Et eksempel p\xc3\xa5 et nedlagt steinbrudd som har f\xc3\xa5tt et nytt liv er Dalhalla utenfor R\xc3\xa4ttvik, som har gjenoppst\xc3\xa5tt som amfiteater og konsertscene.\n_START_SECTION_\nSkipsfart\n_START_PARAGRAPH_\nSiljan og tilst\xc3\xb8tende vassdrag var tidligere en viktig ferdsels\xc3\xa5re i Dalarna, b\xc3\xa5de n\xc3\xa5r det gjaldt t\xc3\xb8mmerfl\xc3\xb8ting og transport av gods og passasjerer. S\xc3\xa6rlig var transport av jernmalm fra omr\xc3\xa5dene rundt Siljan viktig. Allerede i 1839 ble det f\xc3\xb8rste dampskipet, hjuldamperen "Prins August" satt i trafikk p\xc3\xa5 Siljan. Dampskipet S/S Engelbrekt ble satt inn i trafikk i 1866, og har enn\xc3\xa5 seilinger i sommersesongene, det samme gjelder M/S Gustav Wasa som har trafikkert Siljan siden 1876.'